I kronik i dagens avis kritiserer tidligere chef i Vejdirektoratet Kattegat-komiteen: »Som lobbygruppe har den ikke slået til,« mener han.

Annonce

To dage inden en stor konference i Aarhus om Kattegatbroen kritiseres Kattegat-Komiteen i skarpe vendinger.

Det sker i en kronik, som Århus Stiftstidende bringer i dag.

Kritikeren er civilingeniør Knud Erik Andersen, tidligere vej- og trafikchef i Vejdirektoratet. Han er alt andet end imponeret af den indsats, Kattegat-Komiteen har ydet som lobbygruppe.

»Kattegatkomitéen har gennem snart otte år ikke formået at få en Kattegat-bro bragt ind i en samlet politisk prioritering af store statslige trafikanlæg. Komiteens politikere har en stor del af ansvaret selv, for de har af såvel lands- som lokalpolitiske grunde sat alle mulige andre projekter øverst på ønskesedlen,« skriver Knud Erik Andersen.

Annonce

Prioritering

Han konstaterer, at Kattegatkomitéen ikke har haft held til at overbevise Folketinget om at prioritere Kattegatforbindelsen højere end både Femernforbindelsen og Togfonden, der bruger 28,5 millioner kr. på at sende rejsetiden mellem København og Aarhus ned på to timer.

Knud Erik Andersen anbefaler, at Kattegatkomiteen ændres, så den i større grad tegnes af de virksomheder, institutioner og lignende, der udviklingsmæssigt og økonomisk har fordele af en fast forbindelse over Kattegat.

»Den slags interessenter har langt bedre muligheder end lokal- og regionalpolitikere for at rejse behovet om tværgående prioritering på sammenlignelige vilkår,« skriver Knud Erik Andersen.

For eksempel har komitéens mange borgmester-medlemmer - efter Knud Erik Andersens mening - en række hensyn at tage, som en Kattegatforbindelse helst ikke må forstyrre. Som eksempel nævner han planerne om en ny Aarhus Lufthavn tættere på byen.

»Den vil jo være meningsløs, hvis man reelt arbejdede for og troede på, at der på et eller andet tidspunkt ville komme en Kattegatforbindelse, for i så fald hedder storlufthavnen ganske enkelt Kastrup,« skriver Knud Erik Andersen.

Annonce

Formand afviser kritik

Kattegatkomiteens formand, Jens Kampmann, tidligere socialdemokratisk trafik- og miljøminister og tidligere formand for Sund og Bælt, mener, at Knud Erik Andersen skyder helt forbi med sin kritik.

»Hvad angår prioriteringen, må jeg pege på den politiske realitet, at Femern-forbindelsen var vedtaget, og Kattegat-forbindelsen ikke var vedtaget. Derfor har det været vores prioritet at få truffet beslutning om Kattegat efter Femern. Altså at Kattegat skulle være det fjerde store projekt (efter Storebæltsbroen, Øresundsbroen og Femern-forbindelsen.red.),« siger Jens Kampmann.

Han mener ikke, at Kattegatkomiteen bliver en mere effektiv lobbyist, hvis man lader dens medlemmer fra erhvervliv og institutioner tale i stedet for de politiske valgte medlemmer.

»Det er jo en politisk afgørelse at sætte gang i en analyse, og det kan kun politikere,« siger Jens Kampmann.

Knud Erik Andersen mener, at transportminister Hans Chr. Schmidt med urealistisk lave trafikprognoser og en kunstigt oppustet anlægspris har lagt Kattegatforbindelsen i mølpose.

Jens Kampmann mener, at Kattegatkomiteen har fået den op igen. Hans Chr. Schmidt tog nemlig i slutningen af marts initiativ til at ændre landstrafikmodellen, så den tager udgangspunkt i den reelle trafikudvikling i 2015. Og ikke i tal fra 2010, hvor trafikken på grund af finanskrisen var langt mindre end i dag.

»Vi fik bragt transportministeren i bevægelse. Det kan erhvervsfolk ikke gøre. Det er politikere, der kan bringe ting i bevægelse,« siger Jens Kampmann.

Annonce

FAKTA